**ҰЛТТЫҚ ОЙЫНДАР-ТӘРБИЕ ҚҰРАЛЫ**

**Оспанова Нұргүл Бейбітқызы**

**«Балауса» балабақшасы**

Ата-бабаларымыздың ғасырлар бойы жинаған салт-дәстүрлер мен мәдениетін жасөспірімдер бойында саналы сіңіріп, қоршаған ортадағы қарым-қатынасын, мінез-құлқын, өмірге деген көзқарасын дұрыс бағыттау тек қана тәрбиеге байланысты болмақ. Мектеп жасына дейінгі балалардың мінез-құлықтары, іс-әрекеттері, дүниетанымдары, адамгершілік тәрбиелері барлығы мектепке дейінгі ұйымдарда, яғни балабақшаларда қалыптасады, дамиды. Балалармен ойынның әр түрін ұйымдастыра отырып, бір-біріне деген қайырымдылық, мейірімділік, жанашырлық, достық, жолдастық сезімдерін тәрбиелеу керек. Осы ретте ұлттық ойындарымыздың маңызы зор болмақ. Қазақ ауыз әдебиетіндегі, әсіресе, балалар фольклорын дамытушы негізгі сала – балалар ойыны. Ойын дегеніміз балалар өмірінің маңызды бір бөлшегі, яғни оның рухани жетілуі мен табиғи өсуінің кепілі. Табиғат мезгілдерін, төр түлік малды, халқымыздың әр түрлі салт-дәстүрлерін барлығын осы ұлттық ойындарымыз арқылы үйренеді, түсінеді, санасына сіңіреді. Сөйтіп болашақ біздің ұрпағымыз балабақша табалдырығынан мектеп табалдырығына аттаған сәтте жоғарыда аталған қазақ халқының салт-дәстүрлерімен, ұлттық ойындармен қаруланып, бойына сіңірген болып шығады.

Ұлттық ойындармен ойнай отырып баланың сезімі, талғамы, есту және көру қабілеттері дамиды. Сонымен қатар қызығушылық, жауапкершілік, ойлау, тапқырлық, ұйымдастырушылық, шыдамдылық қасиеттері қалыптасады. Ойын ойнау арқылы бала өмірге дайындалады, төселеді, іс-әрекеттері дамиды.

Ал, қимыл-қозғалыс ойындарында балалар санамақтар, өлеңдер, тақпақтар қолданылады. Мұндай ойындарда балалардың ептілігі, қимылдың әдемілігі дамып қалыптасады, сағатты бағдарлауға үйренеді, батылдық, тапқырлық, қайраттылық, достық, тәртіптілік, ойын ережесіне бағына білу сияқты адамгершілік қасиеттері тәрбиеленеді.